Róttækar aðgerðir í loftslagsmálum eru nauðsyn ef sporna á við breytingum á loftslagi sem verða æ örari með afdrifaríkum afleiðingum. Viðamikil skýrsla um loftslagsbreytingar kom út í dag.
Miklar, örar og fordæmalausar breytingar á loftslagi jarðar eru að megninu til af völdum mannskepnunnar. Hlýnun jarðar helst í hendur við losun gróðurhúsalofttegunda. Þetta er mat nefndar Sameinuðu þjóðanna. Viðamikil skýrsla um loftslagsbreytingar kom út í dag.
Í skýrslunni er sýnt fram á með afgerandi hætti að athafnir mannkyns eru meginorsök örra breytinga á loftslagi og hlýnun jarðar.
Sérstök áhersla er lögð á veðuröfgar, hringrás vatns og bráðnun jökla. Fram kemur að jöklar heimsins rýrna æ hraðar. Ísbreiður á Suðurskautslandinu og Grænlandi eru þar á meðal. Meðalrýrnun síðustu 30 ára samsvarar því að Hofsjökull og Langjökull hverfi á ári hverju.
Nú er enn greinilegra en fyrr að athafnir mannkyns eru meginorsök margvíslegra breytinga á loftslagi, segir í kynningu Háskóla Íslands og Veðurstofunnar á skýrslunni. Nú liggja fyrir ítarlegri gögn sem gefa til kynna að loftslagsbreytingar geri það að verkum að ýmsir aftakaatburðir verða algengari og afdrifaríkari, þ.m.t. ákafari rigning og meiri öfgar í hitabylgjum og þurrkum.
Langvarandi hitabylgjur og þurrkar, eins og geisað hafa í Ástralíu, Afríku, Evrópu og Ameríku síðustu misseri; ógurlegir skógareldar eins og nú brenna austan hafs og vestan; mannskæð flóð í Evrópu og Asíu síðustu vikur; þetta er einungis forsmekkurinn að því sem koma skal ef ekki verður gripið til róttækra aðgerða til að draga verulega úr losun gróðurhúsalofttegunda, að dómi nefndar Sameinuðu þjóðanna um loftslagsbreytingar. Ef vilji er fyrir hendi sé hins vegar unnt að draga svo mikið úr losun að dugi til að snúa þessari þróun við.
Öfgar í veðurfari, svo sem hitabylgjur, þurrkar og ofsaregn með tilheyrandi hamförum á borð við skógarelda og flóð hafa aukist og munu halda áfram að aukast, segir í skýrslunni, ef ekki tekst að halda hlýnun Jarðar undir settu marki, um einni og hálfri gráðu umfram meðalhita fyrir iðnbyltingu. Hún nemur einni komma tuttugu og fimm gráðum nú þegar. Að óbreyttu mun hún fara yfir eina og hálfa gráðu snemma á fjórða áratug þessarar aldar og líklega yfir tvær gráðurnar áður en öldin er úti. Með róttækum aðgerðum til að stöðva losun koldíoxíðs og annarra gróðurhúsalofttegunda má enn koma í veg fyrir þetta. Hvernig farið verður að því verður svo umfjöllunarefni loftslagsráðstefnu Sameinuðu þjóðanna í Skotlandi í nóvember. Ástandsskýrslan sem kom út í dag verður þar í brennidepli.
Róttækar aðgerðir þarf í loftslagsmálum ef sporna á við breytingum á loftslagi, Breytingum sem verða æ örari með afdrifaríkum afleiðingum. Viðamikil skýrsla Sameinuðu þjóðanna kom út í dag.